משרד החינוך

המזכירות הפדגוגית

אגף רוח וחברה

הפיקוח על הוראת מדעי החברה

**יחידת השכלה כללית במדעי החברה ובאזרחות**

**חוק ומשפט ומגדר**

**הצעה בנושא המגדר לתשפ"א**

**רציונל:**

לאחרונה גוברת המודעות החברתית והציבורית למקומה ומעמדה של האישה בישראל, ומטבע הדברים גם בני נוער חשופים לסוגיות אלו בחברתם הקרובה ובמשפחתם. אחד ההסברים למודעות הגוברת לתחום המגדר הוא הקדימות שהחברה מייחסת לפרט, לצרכיו ולמעמדו. למעשה מדובר על מעבר ערכי מחברה קולקטיביסטית לחברה אינדוידואליסטית. חברה שמכירה בכך שכל פרט שבה שואף לאושר אישי, למימוש עצמי ועוסק רבות בהגדרת זהותו האישית. בחברה כזו יש יותר מקום לעיסוק בסוגיית מקומה ומעמדה של האישה.

בשנים האחרונות חלו שינויים היסטוריים משמעותיים בארץ ובעולם הנוגעים למעמד האישה, שינויים אלו הם בעלי חשיבות רבה הן מבחינה משפטית והן מבחינה חברתית ותרבותית. למרות שינויים אלו, מתקיים במדינות רבות פער בין מעמדה החוקי של האישה לבין מעמדה החברתי והתרבותי. מקור הפער הוא מנגנונים חברתיים תרבותיים פטריאכליים מסורתיים המעניקים קדימות לגברים עד היום. מנגנונים אלה נוגדים את אבני היסוד הדמוקרטיות, מפני שהם משמרים את המצב הקיים, משעתקים אותו וכך למעשה חוסמים את דרכן של נשים רבות להגשמה מלאה של זכויות האדם שלהן. גם בישראל של שנות ה2000 נשים עדיין מודרות ממוקדי קבלת ההחלטות ומתפקידי מפתח במגזר הפוליטי, הכלכלי והחברתי. כמו כן, גם התפקידים הגבריים עדיין מניחים מראש, רומזים ואף מייצרים מודלים סטראוטיפים גבריים בהם אין לגבר בחירה ממשית והוא נדרש לעבוד באופן מלא ולפרנס גם במחיר הזנחת ילדיו. החברה מעבירה את המודל הגברי המתואר ובכך שולטת בהשקפות הנוגעות לגבריות.

כחלק מהיותו גורם מחברת ("סוכן" מרכזי של סוציאליזציה), רואה בית הספר לנגד עיניו את הלומד כאזרח עתידי. נראה כי לגיבוש תפיסה של אזרח פעיל, מעורב, חושב וביקורתי יש חשיבות מרובה. תוכנית זו מקדמת פיתוח מודעות מגדרית בקרב מתבגרים ומתבגרות ובכך מגבירה את תחושת הביטחון של הבנות להיאבק למען המימוש העצמי שלהם, למען קידום בהתאם לכישוריהן ויכולותיהן ולמען שוויון אמיתי לשני המינים להתפתח באופן שווה. בנוסף, מקדמת התכנית חשיבה ביקורתית ומעורבות בקהילה ובכך תורמת לעיצוב האזרח העתידי. אחת האפשרויות המוצעות לתלמידים שילמדו תכנית זו היא לשלב את המעורבות האישית עם תחום המגדר ולהעביר סדנאות לתלמידי החטיבה בתחום המגדר בהתאם לתכנים ולערכים שנלמדו.

תכנית זו מתמקדת בהקניית מושגי יסוד בתחום המגדר כחלק מהקניית ערכים של שוויון ומימוש עצמי תוך התמקדות בשש זירות מרכזיות בחיי התלמידים: מגדר במשפחה , מגדר במערכת החינוך, מגדר בתעסוקה, מגדר בצבא, מגדר בתקשורת ומגדר בספרות ילדים.

**קיימות שתי אפשרויות להוראת התכנית:**

1. המורה ילמד את כל פרקי התכנית תוך התמקדות בששת התחומים המוצעים.
2. המורה ילמד שלושה מבין ששת התחומים המוצעים בהעמקה רבה יותר (בהיקף של 7-8 ש' כל אחד מהתחומים)

**יצויין כי תלמידים החפצים בכך יוכלו לשלב את פרוייקט המעורבות הקבוצתית בכיתות י' באמצעות העברת סדנאות עמיתים בנושא.**

**מטרות התכנית:**

1. פיתוח למידה משמעותית, ערכית וחוויתית.
2. טיפוח שוויון במשפחה ובחברה.
3. הכרת התהליכים היוצרים את מציאות אי השוויון הקיימת.
4. פיתוח מיומנויות של איסוף נתונים חברתיים ועובדות לאבחון מצבי שוויון ואי שוויון.
5. הכרת מושגים מרכזיים מתחום המגדר כמו: מין, מינניות, סטראוטיפים מיניים , אידיאל יופי ועוד.
6. הכרת מנגנונים חברתיים הפועלים לשינוי המציאות המגדרית
7. פיתוח גישה הומניסטית ואכפתית לבני אדם, לחברה ולסביבה.

**פרוט הנושאים בתכנית :**

|  |  |  |  |  |
| --- | --- | --- | --- | --- |
| **הנושא/תת-נושא** | **מושגים /נושאים מרכזיים /תיאוריות מרכזיות** | **מטרות הנושא:** | **אסטרטגיות הוראה מומלצות** | **שעות מומלצות להוראה** |
| **מושגי יסוד במגדר** | מין מגדר ומינניות, תהליך החברות לתפקידי מין, סטראוטיפים מיניים. | התלמידים יכירו תהליכי יסוד היוצרים מציאות חברתית | סקירת מורה, דיון כיתתי | **2 ש'** |
| **חקיקה ופרסומים בנושא מגדר** | חקיקה במגדר וצבא  חקיקה בנושא מגדר ועיסוק  חקיקה בנושא מגדר ומשפחה | התלמידים יכירו חוקים העוסקים ב חופשת לידה לאבות ושעת הורות  הכרת חקיקה בנושא חזקת הגיל הרך - העובדה שהאם מקבלת משמורת כמעט תמיד כאשר מדובר בילדים צעירים. | קריאה בחוקי כנסת וחשיבה ביקורתית | **8 שעות**  מצגת |
| **גישה סוציו-ביולוגית: תורשה/סביבה**  מגדר מולד או נרכש? | גישה סוציו-ביולוגית, תורשה/סביבה, גישה ביהביוריסטית (התנהגותית),זהות מגדרית **.** | התלמידים יבינו את הטענות שמציגה הגישה הסוציו-ביולוגית לגבי ההבדלים בין המינים ויבינו את ההשלכות החברתיות שלהן לגבי מקום האישה.  התלמיד יבחינו בין הגישה ההתנהגותית לגישה הסוציו-ביולוגית | סקירת מורה  צפייה מודרכת בסרט  "בילי אליוט " ודיון כיתתי. | **2 ש'** |
| **מגדר במשפחה**  היבטים של אי שוויון כלפי נשים  במשפחה .  שינויים ופריצת מחסומים | פטריארכאליות כפל תפקידים פריצת מחסומים, אלימות במשפחה, השפלה**.** | התלמידים יבינו את המקור לנורמה המסורתית, לפיה מיקומה של האישה הוא בספירה הביתית.  התלמידים יבינו את מצבה הנוכחי הבעייתי של האישה העובדת ("כפל התפקידים")  התלמידים ייחשפו לנתונים אודות האלימות במשפחה כלפי נשים  התלמידים יפתחו ראייה שוויונית וביקורתית לגבי מעמד האישה במשפחה | ניתוח מאמר "**המשמרת השנייה**" בתוך גו'אן הריסון, ראשונה וולפרט, רות לביטוב  ניתוח נתונים סטטיסטיים בנושא האלימות במשפחה | **4 ש'** |
| **מגדר במערכת החינוך**  מערכת החינוך כמצמצמת אופציות להתפתחות אישית ומקצועית  השפעת מערכת החינוך על מקומו המקצועי והחברתי של האזרח | סטריאוטיפיים סמויים וגלויים  ביה"ס כסוכן חיברות , הסללה .  חיברות מטרים | התלמידים יזהו חסמים בתוך מערכת החינוך המגבילים בנים ובנות.  התלמידים יבינו את הקשר בין הערכים והתכנים הגלויים והסמויים במערכת החינוך לבין הנחיתות המקצועית, תעסוקתית וכלכלית של נשים | פעילות חקר: איתור סטראוטיפים בספרי לימוד | **4 ש'** |
| **מגדר וצבא**  הכרת מנגנונים הפועלים לשילוב של נשים בתחומים "גבריים" במערכת הצבאית ולקידומן. | הדרה, תפקידים "גבריים"  תפקידים "נשיים" בצבא ,  אפליה שוויון | התלמידים יכירו את התלמידים יבחינו בין ההסברים השונים לאי השוויון המגדרי בצבא.  התלמידים יכירו את פרשת אליס מילר כ"פורצת דרך" בשילובם של נשים בתפקידים "גבריים" במערכת הצבאית | ניתוח נתונים סטטיסטיים על תפקידי נשים וגברים בצבא .  דיון בבג"צ אליס מילר וצפייה בשחזור המשפט,  הצגת טיעוני הצדדים בכיתה | **3 ש'** |
| **מגדר ותעסוקה**  תופעת אי השוויון –נתונים סטטיסטיים והצגת המצב בשוק העבודה בישראל | פערי שכר,קידום, כפל תפקידים,  אפליה, העדפה מתקנת, מקצועות נשיים וגבריים, פמיניזציה ,תקרת זכוכית | התלמידים יכירו את ממדי אי השוויון במגזר התעסוקתי בישראל.  התלמידים יפתחו מודעות לפערי השכר בין נשים וגברים.  התלמידים יכירו ביטויים של אפליה בשוק העבודה והעדפה מתקנת. | קריאת מאמר ועבודה כיתתית  ניתן לזמן אישה העובדת בתפקיד בכיר להרצאה בנושא | **6 ש'** |
| **מגדר ותקשורת**  המדיה כמשקפת או כמנציחה את אי השוויון המגדרי.  סטראוטיפים מיניים בפרסומות ובתכניות טלוויזיה | תקשורת המונים, המדיה כסוכן חיברות ,תרבות המונים, דימוי סטאטוס, הזדהות.  סטריאוטיפים מגדריים, דמויי סטאטוס ,הזדהות שימוש מיניות האישה בפרסומות, מודל היופי הנשי**.** | התלמידים יבינו כיצד משמרים אמצעי תקשורת המוניים כדוגמת הטלוויזיה את התפיסה המגדרית בחברה התלמידים יבינו את תפקידה של המדיה כסוכן חיברות.  התלמידים יבינו כיצד יוצרת הטלוויזיה ומעבירה סטראוטיפים מיניים. | צפייה מודרכת בפרסומות וניתוח ביקורתי | **5 ש'** |
| **מגדר בספרות ילדים**  מסרים מגדריים בספרות ילדים . | התפסה המינית בספרות הילדים ,  סטריאוטיפים מיניים, חיברות לתפקידי מין ,הדרה,סוכני חיברות | התלמידים יפתחו חשיבה ביקורתית בניתוח טקסטים.  התלמיד יבינו כיצד מועברים סטריאוטיפים מיניים דרך אגדות ילדים ושירה.  התלמידים יכירו את הסטריאוטיפים המיניים הרווחים באגדות ויפתחו מודעות לקיומם**.** | קריאה מודרכת וביקורתית בספרי ילדים **(**ספרות קלאסית מול מודרנית) | **4 ש'** |

**להלן שתי הצעות לדרכי הערכה חלופית בתכנית זו (הצעה מפורטת תועלה בהמשך):**

1. בחרו באשה מעוררת השראה וכתבו כיצד פרצה את גבולות המגדר ( אליס מילר, פנינה רוזנבלום, גולגה מאיר, בר רפאלי, עדה יונה וכדו')
2. כתיבת משימה על הבדלים מגדריים בנושא אותו יבחרו התלמידים ( בניית פעילות ומצגת)+רפלקציה: "מה דעתכםנעל הממצאים שאספו

האם ישנם דברים שאפשר לשנות? מה הייתם בוחרים לשנות? מדוע?

האם הייתם מעדיפים להשאיר אותו הדבר? מדוע?

1. דו"ח צפייה בסרט "בילי אליוט"- מתאים לנושא תורשה/סביבה.
2. עבודה קבוצתית הכוללת ראיון עם אישה עובדת. העבודה מתאימה לסיכום היחידה ומבוססת על שימוש במושגים שנלמדו בתכנית.

**דוגמאות למערכי פעילות תועלינה לקראת סוף יולי-אמצע אוגוסט.**

**ביבליוגרפיה מומלצת לתלמיד (על פי סדר הנושאים):**

נווה ניסן, אלעד רונית ורן אורית (2003) **"סוציולוגיה – במעגלי חברה תהליך החברות** "עמ' 112-114, 40-42.

הריסון, וולפרט, ולביטוב (1996), **המשמרת השנייה**" בתוך החוויה הסוציולוגית: המשפחה, המשכיות ותמורות- מקראה בסוציולוגיה לחטיבה העליונה", רמות, אוניברסיטת תל אביב. עמ' 39-47

כתבה מעיתון הארץ-המפתח להצלחה בלימודים - בלי בנים בכיתה.

<http://www.haaretz.co.il/hasite/spages/1072885.html>

בג"צ אליס מילר – תקציר

הריסון, וולפרט, ולביטוב (1996), "**הוא והיא בפרסומת-מגדר**",בתוך החוויה הסוציולוגית-תרבות- מקראה בסוציולוגיה לחטיבה העליונה, תל אביב:הוצאת רמות.

**ביבליוגרפיה מומלצת למורה (על פי סדר הנושאים):**

שחר ואברהמי-עינת (עורכות),(2002) מ**סרים גלויים וסמויים מערכת החינוך**", שוויון הזדמנויות לבנים ולבנות במערכת החינוך, עמ´ 25-31

יזרעאלי, ד (1999), "**מגדור בשרות הצבאי בצה"ל , תיאוריה וביקורת** "עמ' 85-109

עפרוני, ל (2000), "**תמורות במערכת השכר בישראל**", הוצ' אוניברסיטת תל-אביב, עמ' 45-54

פינס מלאך, א (1989), "**הלהטוטנית**", עם עובד, עמ' 46-75

ברוך,מירי(1995)"**ספרות פמיניסטית לילדים**". בתוך אורלי קצוביץ ושרה אומסקי {עורכים},מצא מין את שוויונו:עמ' 171-177.ירושלים:משרד החינוך והתרבות.